KOMISIJOS KOMUNIKATAS EUROPOS PARLAMENTUI pagal Sutarties dėl Europos Sąjungos veikimo 294 straipsnio 6 dalį dėl Tarybos pozicijos dėl Europos Parlamento ir Tarybos reglamento, kuriuo iš dalies keičiamas Reglamentas (EB) Nr. 428/2009, nustatantis Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą, priėmimo /* COM/2014/0151 final - 2011/0310 (COD) */





2011/0310 (COD) KOMISIJOS KOMUNIKATAS EUROPOS PARLAMENTUI pagal Sutarties dėl Europos Sąjungos veikimo 294 straipsnio 6 dalį dėl Tarybos pozicijos dėl Europos Parlamento ir Tarybos reglamento, kuriuo iš dalies keičiamas Reglamentas (EB) Nr. 428/2009, nustatantis Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą, priėmimo 1. Pagrindiniai faktai Pasiūlymo perdavimo Europos Parlamentui ir Tarybai data: (dokumentas KOM(2011) 704 galutinis – 2011/0310 (COD)) || 2011 m. lapkričio 7 d. Per pirmąjį svarstymą priimtos Europos Parlamento pozicijos data: || 2012 m. spalio 23 d. Tarybos pozicijos priėmimo data: || 2014 m. kovo 3 d. 2. Komisijos pasiūlymo tikslas Pasiūlyme numatyta iš dalies pakeisti Tarybos reglamentą (EB) Nr. 428/2009 dėl ES prekių kontrolės sąrašo atnaujinimo procedūros. Tuo siekiama, vadovaujantis SESV 290 straipsniu, įgalioti Komisiją deleguotaisiais aktais atnaujinti Reglamento (EB) Nr. 428/2009 I priede pateikiamą ES kontroliuojamų dvejopo naudojimo prekių sąrašą, kad būtų visiškai laikomasi įsipareigojimų tarptautinio saugumo srityje ir būtų išlaikytas ES ekonominės veiklos vykdytojų konkurencingumas. Komisijos pasiūlymu taip pat siekiama, kad Komisijai būtų suteikta teisė išbraukti „paskirties vietas“ (t. y. šalis) iš II priede pateikiamo šalių, kurioms taikomas bendrasis ES eksporto leidimas (EUGEA), sąrašo, kad ES galėtų greitai reaguoti į susiklosčiusias tarptautines aplinkybes. 3. Pastabos dėl Tarybos pozicijos Tarybos pozicijoje pritariama pagrindiniams Komisijos pasiūlymo elementams, tačiau numatomi keli daliniai pradinio Komisijos pasiūlymo pakeitimai dėl tam tikrų paskirties vietų (šalių), kurioms taikomos supaprastintos eksporto procedūros, ir dėl deleguotųjų teisės aktų taikymo srities. Tarybos pozicijoje siūloma Parlamento vykdomą deleguotųjų įgaliojimų tikrinimą derinti su susitarimu dėl II bendrojo prekybos pasiūlymo „Omnibus II“. Prie šio reglamento bus pridėtas Komisijos pareiškimas dėl deleguotųjų aktų, kuriame primenama apie Komisijos pagal pagrindų susitarimą priimtą įsipareigojimą Parlamentui teikti informaciją apie ekspertų grupes. Tarybos pozicijoje taip pat numatyti tam tikri pakeitimai dėl peržiūros ir įgaliojimų perdavimo galiojimo; galiojimo trukmė būtų 5 metai ir pateikus ataskaitą būtų automatiškai pratęsiama, nebent likus ne mažiau kaip 3 mėnesiams iki to laikotarpio pabaigos tokiam pratęsimui nepritartų Europos Parlamentas ar Taryba. Be to, į Tarybos poziciją įtrauktas bendras Europos Parlamento, Tarybos ir Komisijos pareiškimas dėl dvejopo naudojimo prekių eksporto kontrolės sistemos peržiūros, taip pat Komisijos pareiškimas dėl reglamento atnaujinimo (žr. toliau). 4. Išvada Komisija priima Tarybos priimtą poziciją. _______________________ PAREIŠKIMAI Bendras Europos Parlamento, Tarybos ir Komisijos pareiškimas dėl dvejopo naudojimo prekių eksporto kontrolės sistemos peržiūros Europos Parlamentas, Taryba ir Komisija pripažįsta, kad svarbu nuolat didinti ES strateginių prekių eksporto kontrolės režimo veiksmingumą ir suderinamumą, užtikrinant aukšto lygio saugumą ir tinkamą skaidrumą nesudarant kliūčių konkurencingumui ir teisėtai prekybai dvejopo naudojimo prekėmis. Visos trys institucijos mano, kad sistemą reikia modernizuoti ir labiau suderinti siekiant atsižvelgti į naujas grėsmes ir technologinių pokyčių spartą, sumažinti iškraipymus, sukurti tikrą dvejopo naudojimo prekių bendrąją rinką (vienodas sąlygas eksportuotojams) ir toliau būti eksporto kontrolės pavyzdžiu trečiosioms šalims. Šiuo tikslu būtina supaprastinti kontrolės sąrašų (reglamento priedai) atnaujinimo procesą; sustiprinti rizikos įvertinimą ir keitimąsi informacija, parengti tobulesnius pramonės standartus ir sumažinti įgyvendinimo skirtumus. Europos Parlamentas, Taryba ir Komisija pripažįsta su tam tikrų informacinių ir ryšių technologijų (IRT), kurios galėtų būti panaudotos pažeidžiant žmogaus teises ir pakenkti ES saugumui, eksportu susijusius klausimus, visų pirma masinio sekimo, stebėsenos, lokalizavimo, atsekimo ir cenzūravimo technologijų, taip pat programinės įrangos pažeidžiamumų atveju. Šiuo klausimu buvo pradėtos techninės konsultacijos, be kita ko, rengiamuose ES tarpusavio vizituose dėl dvejopo naudojimo prekių, Dvejopo naudojimo prekių koordinavimo grupėje ir pagal eksporto kontrolės režimus, ir toliau imamasi veiksmų tais atvejais, kai reikia veikti nedelsiant, taikant sankcijas (pagal SESV 215 straipsnį) arba nacionalines priemones. Taip pat bus dedamos intensyvesnės pastangos siekiant propaguoti daugiašalius susitarimus dėl eksporto kontrolės režimų ir bus išnagrinėtos galimybės šį klausimą spręsti vykstančios ES dvejopo naudojimo prekių eksporto kontrolės politikos peržiūros kontekste ir rengiant Komisijos komunikatą. Visos trys institucijos atkreipė dėmesį į 2013 m. gruodžio 4 d. Vasenaro susitarime dalyvaujančių valstybių susitarimą patvirtinti sudėtingų sekimo priemonių, suteikiančių neteisėtą prieigą prie kompiuterinių sistemų, kontrolę ir IP tinklo sekimo sistemų kontrolę. Europos Parlamentas, Taryba ir Komisija taip pat įsipareigoja toliau plėtoti esamą visa apimantį mechanizmą, taikomą reglamento I priede nenurodytoms dvejopo naudojimo prekėms, siekiant dar labiau sustiprinti eksporto kontrolės sistemą ir jos taikymą Europos bendrojoje rinkoje. Komisijos pareiškimas dėl deleguotųjų aktų Kalbant apie šį reglamentą, Komisija primena Pagrindų susitarimo dėl Europos Parlamento ir Europos Komisijos santykių 15 punkte nurodytą įsipareigojimą rengiant deleguotuosius aktus teikti Parlamentui visą informaciją ir dokumentus savo susitikimų su nacionaliniais ekspertais klausimu. Komisijos pareiškimas dėl planuojamo reglamento atnaujinimo Siekdama užtikrinti labiau integruotą, veiksmingą ir nuoseklų Europos požiūrį į strateginių prekių judėjimą (eksportą, persiuntimą, susijusias tarpininkavimo paslaugas ir tranzitą), Komisija kuo greičiau pateiks naują pasiūlymą dėl reglamento atnaujinimo. _______________________